Арсений Арсов

Арсений Арсов e български оперен певец, тенор.
Възпитаник е на IV ЕГ „Фредерик Жолио Кюри“ в гр. Варна – випуск 75. Завършва Музикалната академия „Панчо Владигеров“ в класа по пеене на проф. Сима Иванова и проф. Реса Колева. Специализира при проф. Благовеста Карнобатлова-Добрева.
През месец май на 1981 г. като абсолвент участва на конкурса „Млади оперни надежди – Томче Грънчаровски“ в Скопие, където печели златен медал. Същата година е назначен за артист-солист на Варненската опера. Дебютът му на варненска сцена е в ролята на Паолино от операта „Тайният брак“ на Доменико Чимароза. До 1999 г. е щатен солист на Варненската опера. През май на 1986 г. участва на международния конкурс за оперни певци „П. И. Чайковски“ в Москва, където е удостоен с почетен диплом и лауреатско звание. През 1987 г. става лауреат на международния конкурс за вокалисти „Мария Калас“ – Атина, с председател на журито Джузепе ди Стефано и получава II награда при мъжете, при неприсъдена I.
Същата година става и лауреат на европейския конкурс за вокални изпълнители в Монте Карло „Л’ар лирик“. От септември 1999 г. за два сезона е солист на международната оперна компания „Eurostage“, където пее централните тенорови партии в оперите „Ловци на бисери“, „Риголето“, „Мадам Бътерфлай“ и „Набуко“. От 2000 година е редовен гастролиращ солист на Националната опера в София, където осъществява премиерите на оперите: „Лучия ди Ламермур“, „Севилският бръснар“, „Фауст“, „Дон Жуан“, „Италианката в Алжир“. От началото на 2010 г. отново е солист на Оперно-филхармонично дружество – Варна.
Работил е с много именити чуждестранни диригенти: Тамаш Пал, Франческо Ла Векия, Джанфранко Риволи, Манфред Майерхофер, Роберто Абадо, Генади Рождественски, както и с почти всички най-известни български диригенти. Партнирал е на: Катя Ричарели, Пиеро Капучили, Пола Скалиера, Джорджо Лорми, Каталин Шендрени, Сергей Лерфейкус, Франческо Елера Д’Артеня, Гена Димитрова, Радмила Бакочевич, Валери Попова, Никола Гюзелев, Галина Савова, Димитър Петков, Кирил Кръстев, Стефан Циганчев, Мари Крикорян, Ранко Дюлгеров, Юлиан Константинов, Владимир Стоянов, Дарина Такова, Александрина Пендачанска, Орлин Анастасов и др.
Арсений Арсов често се изявява и като концертен изпълнител. Пял е на едни от най-големите оперни сцени по света в Мадрид, Барселона, Амстердам, Лисабон, Атина, Рим, Хага, Хараре, Будапеща, Прага, Монте Карло, Линц, Берлин, Кайро, Пекин, Сеул, Москва, Лозана, Цюрих, Тел Авив и други.
Арсений Арсов е носител на награда „Варна“ за 2008 година.
Оперният му репертоар включва 40 централни тенорови партии от опери на: Чимароза, Росини, Доницети, Верди, Пучини, Бизе, Масне, Гуно, Моцарт, Сметана, Чайковски, Мусоргски, Лехар и др.
Арсений Арсов има записани 5 CD, на които е и продуцент.
Варненски симфоничен оркестър с диригент Мартин Георгиев, 2004. Дизайнер на обложката: Деница Димитрова. Оригинално издание на 1 брой CD, регистрационен номер от Министерство на културата 15666.
Арии от опери на Моцарт.
Акомпанимент на пиано – Звездалина Тодорова, 2005. Дизайнер на обложката: Деница Димитрова. Оригинално издание на 1 брой CD, регистрационен номер от Министерство на културата 15667.
Акомпанимент на пиано – Иван Бонев и Звездалина Тодорова, 2004. Дизайнер на обложката: Деница Димитрова. Оригинално издание на 1 брой CD, регистрационен номер от Министерство на културата 19122.
Arseniy Arsov sings Tosti
Акомпанимент на пиано – Иван Бонев и Звездалина Тодорова, 2004. Дизайнер на обложката: Деница Димитрова. Оригинално издание на 1 брой CD, регистрационен номер от Министерство на културата 19123.
Акомпанимент на пиано – Иван Бонев и Звездалина Тодорова, 2006. Дизайнер на обложката: Деница Димитрова. Оригинално издание на 2 броя CD, регистрационен номер от Министерство на културата 15667.